b'\n_START_ARTICLE_\nHi\xc5\xa1a Marije Pomo\xc4\x8dnice\n_START_SECTION_\nVsebina\n_START_PARAGRAPH_\nRoman se za\xc4\x8dne z Mal\xc4\x8dinim prihodom v Hi\xc5\xa1o Marije Pomo\xc4\x8dnice, kamor jo prinese mati. Dogajanje spremljamo preko vsevednega pripovedovalca, ki se postopoma oddaljuje od Mal\xc4\x8dinega do\xc5\xbeivljanja bolni\xc5\xa1nice in se osredoto\xc4\x8da na odnos malih bolnic do \xc5\xbeivljenja in smrti. Slednja je v bolni\xc5\xa1nici oziroma hiralnici vseskozi prisotna. Tu spoznamo predrzno Lojzko, ustre\xc5\xbeljivo Reziko, Tino, ki je najstarej\xc5\xa1a in najbolj zrela, slepo Ton\xc4\x8dko, skrivnostno in samotno Katico, tiho Pavlo, grbavo in robustno Brigito, Minko, ki kmalu po Mal\xc4\x8dinem prihodu umre, ter sestro Cecilijo, ki je prijazna in usmiljena in edina odrasla oseba, ki ji dekleta zaupajo. V nasprotju z njo so obiskovalci Hi\xc5\xa1e vedno predstavljeni kot tujci, ki ne sodijo v posve\xc4\x8deni svet Hi\xc5\xa1e umiranja._NEWLINE_Dekleta redno obiskuje grofica s spremljevalkama (Edit in Margit), ki milostno delijo pomaran\xc4\x8de in pi\xc5\xa1kote, ter pri\xc4\x8dakujejo, da bodo bolnice molile za dobrotnike, Lojzka pa hlini zahvalo in se za njihovim hrbtom pa\xc4\x8di._NEWLINE_Sestra Cecilija predstavlja edino pravo povezavo deklet z zunanjim svetom, saj jim prinese kanar\xc4\x8dka Hanzka, ki ga obo\xc5\xbeujejo, a mu nasilni vdor zunanjega sveta v njihov mirni dom prinese konec. Kati\xc4\x8din o\xc4\x8de, velik in umazan pijanec, ki se ga prestra\xc5\xa1ijo vsa dekleta, celo njegova h\xc4\x8di, se pribli\xc5\xbea kanar\xc4\x8dku, ki se od strahu po\xc5\xbeene proti oknu, udari ob steklo in pogine._NEWLINE_Sestra Cecilija jim nato prinese vrab\xc4\x8dka, ki ga poimenujejo Anarhist, saj je upornik in ga ne morejo udoma\xc4\x8diti, ker vztrajno i\xc5\xa1\xc4\x8de izhod iz sobe. Tako vso no\xc4\x8d poskakuje ob oknu, se zaletava vanj in pada, dokler ni zjutraj povsem izmali\xc4\x8den in ga skoraj mrtvega pometejo iz sobe. Z njim Cankar primerja eno od deklet, Tino, ki dojema Hi\xc5\xa1o kot mrtva\xc5\xa1nico in si edina \xc5\xbeeli izkusiti druga\xc4\x8dno \xc5\xbeivljenje \xe2\x80\x93 poleg prezgodaj zapeljane Brigite. Ker se Tina zaveda, da nikoli ne bo mogla za\xc5\xbeiveti normalnega \xc5\xbeivljenja zdrave \xc5\xbeenske, po katerem tako hrepeni, posku\xc5\xa1a narediti samomor. Prihodnje jutro jo odpeljejo iz sobe, a dekleta jo, prav tako kakor vrab\xc4\x8dka Anarhista, hitro pozabijo._NEWLINE_V 6. in 8. poglavju romana Cankar izrazito naturalisti\xc4\x8dno opi\xc5\xa1e okolje, iz katerega izvirajo Lojzka, Brigita (6. poglavje) in Ton\xc4\x8dka (8. poglavje), ter izzove val kritik na ra\xc4\x8dun pornografije, ki naj bi jo skril pod krinko naturalizma._NEWLINE_Lojzkina star\xc5\xa1a namre\xc4\x8d vpri\xc4\x8do h\xc4\x8dere pre\xc5\xa1u\xc5\xa1tvujeta, o\xc4\x8de celo pripelje domov \xc5\xa1tirinajstletno siroma\xc5\xa1no deklico, ki jo napije in zlorabi (Cankar na tem mestu uporabi izrazite barvne podobe); star\xc5\xa1a se tudi prepirata, tudi fizi\xc4\x8dno obra\xc4\x8dunata, a v javnosti to spretno prikrivata, kar jima Lojzka \xc5\xa1e posebej zameri._NEWLINE_Brigita pa je pred prihodom v Hi\xc5\xa1o Marije Pomo\xc4\x8dnice \xc5\xbeivela s star\xc5\xa1ema in \xc5\xa1e skupino drugih delavcev v dveh skromnih sobah. Ob\xc4\x8dasno v ve\xc4\x8dji sobi priredijo zabavo, kjer se napijejo in mo\xc5\xa1ki poljubljajo Brigitino mamo ter odidejo z njo v sosednjo sobo. Ko neko\xc4\x8d Brigitin o\xc4\x8de enega teh mo\xc5\xa1kih zabode, ga mati napodi \xe2\x80\x93 ljubimec se \xc4\x8dez nekaj tednov vrne, o\xc4\x8de pa nikdar ve\xc4\x8d. Brigito ob nedeljah pu\xc5\xa1\xc4\x8dajo samo doma, tako jo neko\xc4\x8d zapelje eden izmed delavcev._NEWLINE_O\xc4\x8de slepe Ton\xc4\x8dke je osorni sv\xc3\xa9tnik, ki se po \xc5\xbeenini smrti znova poro\xc4\x8di. Z novo \xc5\xbeeno pride v hi\xc5\xa1o tudi \xc5\xbeenina h\xc4\x8di Lucija, ki Ton\xc4\x8dko sili v homoseksualne odnose. O\xc4\x8de je tudi novi \xc5\xbeeni nezvest, spolno nadleguje slu\xc5\xbekinje, Ton\xc4\x8dko zanemarja. Celo ko jo zlorabi eden njegovih znancev, ne poka\xc5\xbee nikakr\xc5\xa1nega so\xc4\x8dutja. Ma\xc4\x8deha ima mladoletnega ljubimca in poskrbi, da Ton\xc4\x8dkinega o\xc4\x8deta zaprejo. Ton\xc4\x8dka je sre\xc4\x8dna, ko jo odpeljejo od doma, vendar pride \xc5\xbee \xc4\x8dez leto in pol o\xc4\x8de ponjo in Ton\xc4\x8dka mora zapustiti Hi\xc5\xa1o Marije Pomo\xc4\x8dnice._NEWLINE_Mal\xc4\x8dina mati je zasebna \xc5\xa1ivilja, ki dela podnevi in pono\xc4\x8di. Le neki daljni spomin ima Mal\xc4\x8di na \xc4\x8das, ko je bila mati vesela in je na\xc4\x8drtovala lep\xc5\xa1o prihodnost z mladim gospodom, ki je nekaj \xc4\x8dasa bival pri njih. Zdi se, da Mal\xc4\x8di \xc4\x8duti vse manj so\xc4\x8dutja z materjo, niti si ne \xc5\xbeeli domov. V kratkem \xc4\x8dasu, ki ga pre\xc5\xbeivi v hi\xc5\xa1i, Mal\xc4\x8di dozori in sprejme svojo usodo. Zato tudi ne razume, zakaj mati ob njeni smrtni uri jo\xc4\x8de._NEWLINE_Prav tako opazimo zamenjani vlogi med deklicami in star\xc5\xa1i pri ustre\xc5\xbeljivi in usmiljeni Reziki, ki \xc5\xbeeli za\xc5\xa1\xc4\x8dititi o\xc4\x8deta, pri skoraj nepokretni Katici, ki tola\xc5\xbei svojo mater in ji bri\xc5\xa1e solze, pri umirajo\xc4\x8di Minki, ki poslednjo no\xc4\x8d v svojem \xc5\xbeivljenju so\xc4\x8dutno razmi\xc5\xa1lja o svojih mrtvih star\xc5\xa1ih. Minka je v sobi \xc5\xbee vrsto let, zato pripoveduje dekletom o njihovih predhodnicah v sobi ter njihovih poslednjih trenutkih._NEWLINE_V sobi \xc5\xbeivi \xc5\xa1e \xc5\xbdidinja Pavla, ki je tiho in modro dekle. Obiskuje jo mati s h\xc4\x8derama in sinom Edvardom, v katerega se zaljubi Tina in \xc5\xbeeljno pri\xc4\x8dakuje njegovih obiskov. Ko nekega dne Edvard obi\xc5\xa1\xc4\x8de sestro v dru\xc5\xbebi mladega in lepega dekleta, Tina obupa, saj se zave, da njej usoda ni namenila ljubezni, pa\xc4\x8d pa smrt._NEWLINE_Izmed vseh deklet najbolj izstopa predrzna Lojzka, ki ne more prikriti svojega aristokratskega porekla. Je namre\xc4\x8d o\xc5\xa1abna in izzivalna, ve\xc4\x8dkrat dra\xc5\xbei Tino zaradi njenih \xc4\x8dustev do Edvarda. Tako je na neki na\xc4\x8din predstavnica starega \xc5\xbeivljenja in njegove hinav\xc5\xa1\xc4\x8dine, zavisti in nehvale\xc5\xbenosti, \xc4\x8deprav tudi sama ne \xc5\xbeeli domov, pa tudi darove, ki jih ji nosita star\xc5\xa1a, vedno razdeli med sotrpinke._NEWLINE_Zunanji obiskovalci so na\xc4\x8deloma predstavljeni kot sebi\xc4\x8dni gre\xc5\xa1niki ali pa vsaj kot trpin\xc4\x8deni in zavr\xc5\xbeeni ljudje, ki niso sposobni ugledati plemenitega kraljestva lepote in \xc4\x8distosti, ki ga malim bolnicam predstavlja soba Sv. Ne\xc5\xbee v Hi\xc5\xa1i Marije Pomo\xc4\x8dnice. Tu so na\xc5\xa1le varno zavetje pred nasilnim in hudobnim svetom, v katerega se ne \xc5\xbeelijo vrniti._NEWLINE_Roman se kon\xc4\x8da z Mal\xc4\x8dino smrtjo. Dekleta pri\xc4\x8dakujejo spomladanski izlet, a morajo najprej po\xc4\x8dakati, da Mal\xc4\x8di umre. Tudi Mal\xc4\x8di pri\xc4\x8dakuje potovanje v son\xc4\x8dno pokrajino in si \xc5\xbeeli, da bi pri\xc5\xa1la mati, ki je tako dolgo upala na druga\xc4\x8dno \xc5\xbeivljenje, ter od\xc5\xa1la z njimi. Ko pride mati k h\xc4\x8derini smrtni postelji, je Mal\xc4\x8di pripravljena na pot v lep\xc5\xa1i svet. V predsmrtnih blodnjah se ji zdi, da se skupaj z dekleti in materjo peljejo proti son\xc4\x8dni svetlobi, v kateri se \xc5\xbee lesketajo lasje Jezusa Kristusa, \xc5\xbeenina, ki ga Mal\xc4\x8dina du\xc5\xa1a \xc5\xbeeljno pri\xc4\x8dakuje.'